Hallituspuolueet eivät kannata huumeiden käytön rangaistavuudesta luopumista.

Videolla Li Andersson kertoo kannastaan kannabiksen dekriminalisointiin kesäkuussa 2017.

Suomalaisten huumeiden kokeilu ja käyttö ovat edelleen yleistyneet, selviää Terveyden- ja hyvinvoinnin laitoksen (THL) tuoreesta päihdetutkimuksesta. Jopa 45 prosenttia 25-34-vuotiaista ilmoitti syksyllä 2018 käyttäneensä jotain laitonta huumetta elämässään. Suomalaisten kannabiskokeilut ovat nelinkertaistuneet vuodesta 1992 vuoteen 2018.

Suomalaisten mielipiteet huumeiden käytön rangaistavuudesta ovat muuttuneet selvästi sallivammiksi muutamassa vuosikymmenessä. THL:n kyselyn (2018) mukaan 20 prosenttia suomalaisista olisi valmis luopumaan kaikkien huumeiden käytön rangaistavuudesta. Kannabiksen käytöstä ei rankaisisi 42 prosenttia väestöstä.

THL:n tutkimusprofessori Pekka Hakkarainen kannattaa huumeiden käytön rangaistavuudesta luopumista. Hakkaraisen mukaan asia on ollut Suomessa tabu, ja hänestä olisi hyvä, että siitä keskusteltaisiin myös poliitikkojen keskuudessa.

Iltalehti kysyi kaikilta nykyisiltä eduskuntapuolueilta, pitäisikö heidän mielestään huumeiden käytön rangaistavuudesta luopua. Lisäksi puolueita pyydettiin ottamaan kantaa Hakkaraisen ja THL:n kehittämispäällikkö Tuukka Tammen esittämille vaihtoehdoille nykyiselle huumepolitiikalle ja perustelemaan vastauksensa.

Vihreät luopuisi rangaistavuudesta

Vaihtoehtoja nykyiselle huumepolitiikalle olisivat Hakkaraisen ja Tammen mukaan: 1) laillistaminen eli huumeiden käytön vapauttaminen ja saatavuuden järjestäminen 2) dekriminalisointi eli rikoslaissa luovuttaisiin huumeiden käytön ja pienten määrien hallussapidon rangaistavuudesta 3) depenalisaatio eli käyttöä pidettäisiin edelleen rikoksena, mutta rikosoikeudellisia rangaistuksia ei käytettäisi.

Vihreät on ainoa eduskuntapuolue, joka kannattaa huumeiden käytön depenalisaatiota eli että huumeiden käytöstä tai pienten määrien hallussapidosta ei rangaistaisi.

Vihreät perustelee kantaansa sillä, että puolue haluaa siirtää päihdepolitiikan painopisteen haittojen vähentämiseen. Muutoksen myötä poliisi voisi vihreiden mukaan keskittää resursseja käyttäjien sijaan huumerikollisuuden kovaan ytimeen.

– Oikeusjärjestelmän kannattaa rangaista kauppiaita, tuottajia, välittäjiä ja kansainvälistä rikollisuutta. Asiantuntijoiden näkemys näyttää jo pitkään kallistuneen siihen suuntaan, että käyttäjien rankaiseminen on toimimaton keino auttaa ketään. Jos ihmisellä on päihdeongelma, sakko tai vankeus ovat huonoja keinoja puuttua siihen. Hoitoon hakeutumista ei ainakaan helpota rikosrekisterin uhka, sanoo vihreiden puoluesihteeri Lasse Miettinen.

Lisäksi puolue haluaa lisäresursseja päihdeongelmaisten kuntoutukseen.

Pekka Haaviston johtama vihreät on kannattanut jo pidempään huumeiden käytön rangaistavuudesta luopumista. Inka Soveri / IL

Kokoomukselta ei laajoille muutoksille

Kokoomus haluaa pitää huumeiden myynnin, levittämisen ja käytön jatkossakin rangaistavana. Kokoomuksen mukaan huumeiden käyttöön ja siitä seuraaviin haittoihin tulee puuttua kokonaisuutena.

Kokoomuksen varapuheenjohtaja, oikeusministeri Antti Häkkänen huomauttaa, että huumausaineiden käyttörikoksista kiinnijääneitä nuoria on jo alettu ohjata aiempaa tehokkaammin päihteettömyyteen. Yksi keino tähän on poliisin ja syyttäjien nuorille pitämät seuraamuspuhuttelut, joiden tarkoituksena on tuoda esiin selkeä rikosoikeudellinen moite teosta. Samalla nuorille tarjotaan mahdollisuutta sosiaali- ja terveydenhuollon toimenpiteille, joilla tuetaan päihteettömyyteen.

Häkkäsen mukaan syyteharkinnassa tapahtuvia puhutteluja on noin 200 vuodessa.

– Tavoitteena on puuttua nuorten huumausaineiden käyttöön ensimmäisellä kerralla välittömästi kiinnijäämisen jälkeen nopein toimenpitein. Tällaisen nuorten ensikertalaisten lievemmät puuttumiskeinot ovat järkeviä, mutta laajemmin muutoksia ei tule tehdä, Häkkänen linjaa.

Kokoomus ei halua luopua huumeiden käytön rangaistavuudesta. Kuvassa puheenjohtaja Petteri Orpo. Pete Anikari /IL

Keskusta ja SDP eivät luopuisi

Keskusta pitää tärkeänä, että huumepolitiikasta käydään avointa keskustelua. Puolueen tavoitteisiin ei kuulu huumeiden käytön rangaistavuudesta luopuminen. Syynä on se, ettei keskusta halua mitenkään edistää huumeiden käytön lisääntymistä.

– Sen sijaan huume- ja päihderiippuvuuksien ehkäisyä on tuettava yhä vahvemmin erityisesti lasten ja nuorten osalta, sanoo keskustan poliittinen asiantuntija Ilkka Miettinen.

SDP:n mukaan on tarkasteltava perusteellisesti, tehdäänkö nyt kaikki mahdollinen huumeiden käytön vähentämiseksi.

– Huumausainepolitiikassa oleellista on pyrkiä haittojen vähentämiseen. On poistettava tilanteet, joissa apua ongelmaansa hakeva käyttäjä ei rangaistusten pelossa uskaltaisi hakeutua palveluiden tai hoidon piiriin, toteaa SDP:n eduskuntaryhmän viestinnän asiantuntija Matti Hirvola.

SDP ei kuitenkaan näe suurta tarvetta välittömille muutoksille huumausainelainsäädännössä.

Vaikka SDP katsoo, että rangaistusten sijaan on pyrittävä huumeiden käyttäjien hoitoonohjaukseen, puolue ei näe tarvetta lain muuttamiselle. Kuvassa puheenjohtaja Antti Rinne. Jenni Gästgivar / IL

Juha Sipilän johtama keskusta ei halua luopua huumeiden käytön rangaistavuudesta. Jenni Gästgivar

PS: ”Periaatteellisesti väärin”

Perussuomalaisten mukaan huumausaineiden käytön, hallussapidon, valmistamisen ja kauppaamisen tulee jatkossakin olla rangaistavaa.

– Vaikka kannabis itsessään ei ole yhtä haitallista kuin monet muut huumeet, näemme sen silti vahingollisena. Kannabiksesta on helppo siirtyä eteenpäin, ja harvalle pössyttelykään hyvää tekee. Perussuomalaiset suhtautuu ainoastaan lääkekannabikseen myönteisemmin, sanoo PS:n poliittinen suunnittelija Riikka Purra.

PS:n mukaan huume- ja päihdepolitiikan lähtökohtana tulee olla riittävän tehokas aikainen puuttuminen ja riskien tunnistaminen, mutta nykyisin se ei puolueen mukaan toimi.

Depenalisointi olisi perussuomalaisista periaatteellisesti väärin.

– Jos jokin on kiellettyä, se ei voi samaan aikaan olla sallittua, Purra huomauttaa.

Sininen tulevaisuus puoltaa nykyistä lainsäädäntöä, eikä kannata huumeiden käytön laillistamista tai dekriminalisointia. Siniset katsoo, että mahdollista kannabiksen depenalisointia ja sen yhteiskunnallisia vaikutuksia tulisi selvittää tarkemmin, mutta puolue ei aja sitä tällä hetkellä.

Perussuomalaiset ja sininen tulevaisuus ovat samoilla linjoilla siitä, ettei huumeiden käytön rangaistavuudesta tule luopua. Kuvassa oikealla PS:n puheenjohtaja Jussi Halla-aho ja sinisten puheenjohtaja Sampo Terho. Pete Anikari /IL

Vasemmistolta kyllä selvittämiselle

Vasemmistoliitto ei kannata huumeiden käytön laillistamista, koska laillistaminen lisäisi puheenjohtaja Li Anderssonin mukaan huumeiden saatavuutta.

Huumeiden käytön dekriminalisoinnista puolueella ei ole Anderssonin mukaan virallista kantaa, mutta yksittäisillä puolueiden edustajilla linjauksia voi olla. Andersson on aiemmin kertonut kannattavansa kannabiksen dekriminalisointia.

Andersson painottaa, että kyseessä on hänen henkilökohtainen näkemyksensä. Hän kannattaa ensisijaisesti dekriminalisoinnin selvittämistä.

– Se liittyy enemmänkin siihen, että jos se todetaan järkeväksi haittojen vähentämisen näkökulmasta. Ei ole myöskään päihdekäytön vähentämisen ja haittojen vähentämisen näkökulmasta järkevää, että pahennetaan syrjäytymiskierrettä. Olisi tärkeää tukea ihmisiä siinä, että hakeuduttaisiin hoitoon.

Vasemmistoliiton mukaan tulisi selvittää, olisiko depenalisaatiosta hyötyä haittojen vähentämisen kannalta.

Vasemmistoliiton puheenjohtaja Li Andersson haluaisi ainakin selvittää, olisiko kannabiksen käytön dekriminalisointi järkevää. Jenni Gästgivar

KD ja RKP: Ei muutoksia

Kristillisdemokraatit ei kannata Suomen nykyisen huumepolitiikan muuttamista.

– Dekriminalisointi lisäisi huumeiden käytön hyväksyttävyyttä ja madaltaisi ainakin joidenkin ihmisten osalta käytön aloittamisen kynnystä, katsoo KD:n eduskuntaryhmän pääsihteeri Markus Kalmi.

Depenalisaatio ei olisi KD:n mukaan järkevää, koska puolueen mielestä on turhaa määritellä rikokseksi asioita, joista ei tule seuraamuksia. KD:n mukaan ennaltaehkäisyyn, vieroitushoitoihin ja valistukseen tulisi panostaa enemmän.

Myöskään RKP:n mielestä huumeiden käytön rangaistavuudesta ei tulisi luopua.

– Emme kannata nykyisen linjan muuttamista. Haluamme, että ennaltaehkäisevään toimintaan ja valistukseen panostetaan enemmän. Lisäksi päihdeongelmaisten katkaisu- ja vieroitushoitoon sekä jälkikuntoutukseen on panostettava, sanoo RKP:n eduskuntaryhmän puheenjohtaja Thomas Blomqvist.

Anna-Maja Henrikssonin johtama RKP ei halua muutoksia nykylainsäädäntöön. TIINA SAARI

Kristillisdemokraatit arvioivat, että huumeiden käytön rangaistavuuden poistaminen madaltaisi joidenkin ihmisten osalta käytön aloittamisen kynnystä. Inka Soveri

Väyrynen: ”Lievissä tapauksissa”

Kansanedustaja Harry ”Hjallis” Harkimon Liike Nyt -yhdistyksellä ei ole varsinaista kantaa siihen, tulisiko huumeiden käytön rangaistavuudesta luopua. Liike Nyt työstää kantansa jäsenistönsä kanssa, eikä tätä ole vielä ehditty tehdä huumeiden käytön rangaistavuuden osalta.

Liike Nytin mukaan THL:n tutkijoiden esittämien vaihtoehtojen vaikuttavuuksia tulee arvioida tarkasti asiantuntijoiden johdolla. Yhdistyksen mukaan on pidettävä huolta siitä, että kaiken huumepolitiikan lähtökohtana on huumeista aiheutuvien terveys-, sosiaali- ja rikoshaittojen vähentäminen, ei käyttäjien rankaiseminen.

Kansanedustaja Paavo Väyrysen Tähtiliikkeellä ei ole asiaan yhteistä kantaa. Väyrynen ei henkilökohtaisesti kannata huumeiden käytön rangaistavuudesta luopumista.

– Voin hyväksyä depenalisaation lievissä tapauksissa, Väyrynen toteaa.

Paavo Väyrynen hyväksyisi, että huumeiden käytöstä ei rangaistaisi lievissä tapauksissa. Inka Soveri / IL